Robert F. Kennedy Jr.

Robert Francis Kennedy Jr. (s. 17. tammikuuta 1954) on yhdysvaltalainen poliitikko, joka on toiminut Yhdysvaltain terveysministerinä helmikuusta 2025 lähtien.
Kennedyn poliitikkosukuun kuuluva Kennedy ryhtyi 1980-luvulla ympäristöasianajajaksi, ja hän taisteli tuloksellisesti ympäristöä saastuttavia ja lakia rikkovia kuntia ja suuryrityksiä vastaan. Kennedy on myös esimerkiksi vesiensuojelujärjestö Waterkeeper Alliance -järjestön perustaja ja entinen puheenjohtaja.
Kennedyn rokotuskriittisyys on tuonut hänelle paljon arvostelua tiedeyhteisön jäseniltä ja terveysviranomaisilta, ja hänet on alettu mieltää disinformaation levittäjäksi ja salaliittoteoreetikoksi.
Kennedy pyrki vuosina 2023–2024 ensin demokraattien esivaaliehdokkaana ja sitten riippumattomana ehdokkaana Yhdysvaltain presidentiksi. Vaalien jälkeen Kennedy otti vastaan maan terveysministerin viran Donald Trumpin hallinnossa.
Elämäkerta.
Sukutausta ja nuoruus.
Robert F. Kennedy Jr. on senaattori ja oikeusministeri Robert F. Kennedyn ja tämän vaimon Ethel Kennedyn poika, yksi perheen 11 lapsesta. Hänen setiään olivat presidentti John F. Kennedy ja senaattori Ted Kennedy. Robert F. Kennedy vanhempi ammuttiin vuonna 1968, kun poika oli 14-vuotias. Sen jälkeen Kennedy ajelehti nuoruusvuosiensa ajan: hänet muun muassa erotettiin koulusta usein ja pidätettiin kannabiksen hallussapidosta. Kennedy kävi Harvardin yliopistoa, mutta ei selvittänyt lakimiehen ammattikoetta. Hän kärsi huumeriippuvuudesta ja aloitti vierotushoidon vuonna 1980 tultuaan pidätetyksi heroiinin hallussapidosta.
Ympäristö- ja ihmisoikeustyössä.
Kennedy kiinnostui ympäristöasioista huumepidätystä seuranneen ehdonalaisen vankeutensa aikana tekemässään vapaaehtoistyössä. Hän suoritti sen jälkeen lakimiehen ammattikokeen, ryhtyi ympäristöasianajajaksi ja alkoi taistella Hudsonjoen saastuttajia vastaan, mikä toi hänelle paljon myönteistä julkisuutta. Esimerkiksi "Time"-lehti nimesi Kennedyn yhdeksi vuoden 1999 ”Planeetan sankareista” Hudsonjoen ennallistamisen hyväksi tekemästään työstä.
Kennedy on muun muassa haastanut oikeuteen lukuisia kuntia, minkä seurauksena ne on pakotettu noudattamaan Yhdysvaltojen vesiensuojelulakia. Hän on voittanut oikeudessa myös useita suuryrityksiä, esimerkiksi General Electricin, jotka ovat päästäneet luontoon terveydelle haitallisia jätevesiä. Kennedy sai lisäksi aikaan sen, että Exxon Mobil velvoitettiin puhdistamaan aiheuttamiaan öljyvahinkoja. Eräs suurimpia saavutuksia on ollut oikeudenkäynti kemianteollisuutta harjoittavaa Monsanto-yhtymää vastaan, joka on tuottanut jo 11 miljardia vahingonkorvauksia niille torjunta-aine Round-Upille altistuneille maanviljelijöille ja maataloustyötekijöille, jotka ovat sairastuneet non-Hodgkin'sin lymfooma-nimiseen imukudossyöpään.
Kennedy auttoi 1980-luvulla Natural Resources Defense Council (NRDC) -organisaatiota soveltamaan kansainvälistä ohjelmaansa, joka oli laadittu edistämään ympäristö-, energia- ja ihmisoikeuksia. Hän auttoi muun muassa alkuperäisväestöön kuuluvia kansalaisia torjumaan kotialueitaan ja paikallisia luonnonarvoja uhkaavia megaluokan energiantuotantohankkeita. Kennedy kuului aikoinaan myös Yhdysvaltojen ja Britannian aloittaman Irakiin hyökkäyksen sekä Guantanamo Bayn vankileirin perustamisen näkyvimpiin kriitikoihin.
Kennedy oli vuonna 1999 mukana perustamassa Waterkeeper Alliance -järjestöä, joka tukee paikallisia ympäristöjärjestöjä vesistöjen suojelussa. Kennedy johti järjestöä vuoteen 2020 asti. Neljässäkymmenessäkuudessa maassa toimiva Waterkeeper Alliance on nykyisin maailman suurin vesiensuojelujärjestö.
2000-luvun alussa Kennedy toimi uusiutuvan energian puolestapuhujana ja rohkaisi ihmisiä suojelemaan paikallisia vesistöjään. Kennedy on kirjoittanut myös useita kirjoja ja artikkeleita ympäristönsuojelusta.
Presidenttiehdokkaana.
Kennedy ilmoitti huhtikuussa 2023 pyrkivänsä demokraattisen puolueen presidenttiehdokkaaksi vuoden 2024 Yhdysvaltojen presidentinvaaleissa. Puolen vuoden kampanjoinnin jälkeen Kennedy ilmoitti jatkavansa vaalikampanjaansa riippumattomana presidenttiehdokkaana ja lopettavansa demokraattien ehdokkaaksi pyrkimisen.
Kennedy esiintyi vaalikampanjassaan usein podcasteissa ja viittasi puheissaan toistuvasti isäänsä ja setäänsä. Hän sai tukea paitsi demokraattien kannattajilta, myös monelta republikaanilta ja riippumattomalta äänestäjältä. Kennedy sanoi uskovansa monen kannattajansa äänestävän muuten republikaani Donald Trumpia ja sanoi vetoavansa Trumpin kannattajissa heidän toiseen puoleensa.
Elokuussa 2024 Kennedy luopui ehdokkuudestaan kymmenessä osavaltiossa, mutta jatkoi ehdokkaana niissä osavaltioissa, joissa hänen ehdokkuutensa ei olisi vaikuttanut vaalitulokseen. Hän ilmoitti tukevansa Trumpia presidentiksi. Vielä vähän aiemmin Kennedy oli arvostellut kärkevästi Trumpin politiikkaa ja henkilöä, ja muun muassa kutsunut tätä sosiopaatiksi.
Terveysministerinä.
Voitettuaan presidentinvaalit Donald Trump tiedotti marraskuussa 2024 nimittävänsä Kennedyn hallituksensa terveysministeriksi. Nimitys vahvistettiin senaatissa 13. helmikuuta 2025.
Kennedy on kertonut aikovansa terveysministerinä tutkia hallinnon rokoteterveysdataa ja julkaista sen. Hän ei aio lakkauttaa rokotuksia, vaan hän antaa kansalaisille oikeuden päättää itse omista rokotuksistaan parhaan tiedon pohjalta. Kennedy aikoo uudistaa torjunta-aineiden, ruoan lisäaineiden ja lääkkeiden valvontajärjestelmät. Hän kannattaa lisäaineiden ja elintarvikevärien kieltoa Euroopan esimerkin pohjalta. Hän aikoo myös kieltää fluorin lisäämisen veteen. Yhdysvaltain terveys- ja ruokalainsäädännöstä Kennedy syyttää korruptiota, ja maan heikentyneestä kansanterveydestä valtiollisia terveysviranomaisia. Hän kertoo aikovansa erottaa satoja terveysvirkamiehiä ja ravitsemustieteilijöitä, joita hän syyttää yritysten etujen ajajiksi.
Kennedy kertoi huhtikuussa 2025, että osa yleisistä keinotekoisista elintarvikeväreistä kielletään Yhdysvalloissa vuoden 2026 loppuun mennessä. Niiden tilalle hyväksytään luonnollisia väriaineita. Samalla Kennedy kertoi aikovansa puuttua myös muiden ruoan lisäaineiden käyttöoikeuksiin.
Kennedy kertoi keväällä 2025 aikovansa selvittää autismin syyt viidessä kuukaudessa lisäämällä rahoitusta testaukseen ja tutkimukseen. Sen jälkeen autismin aiheuttajat voitaisiin eliminoida. Kennedy arvelee autismin johtuvan ympäristötekijöistä, kuten rokotteista.
Mielipiteet.
Rokotuskritiikki.
2000-luvulla Kennedy ryhtyi rokotuskriitikoksi ja joidenkin rokotteiden vastustajaksi. Kennedy on väittänyt rokotteiden vahingoittavan lapsia. Vuonna 2016 hän liittyi rokotteissa käytettyä elohopeaa vastustavaan World Mercury Project -yhdistykseen ja vaihtoi sen nimeksi Children’s Health Defense. Kennedy on vastustanut myös koronaviruspandemian seurauksena voimaan tulleita pakkorokotuksia ja rajoituksia, joita hän kutsuu ankarammiksi kuin natsien juutalaisille määräämät rajoitukset holokaustin aikana.
Kennedy väittää covid-rokotteen olevan vaarallinen raskaana oleville naisille. Lisäksi hän syyttää rokotteita omasta ääniongelmia aiheuttaneesta sairastumisestaan. Hän on kyseenalaistanut myös HI-viruksen ja AIDSin välisen yhteyden.
Kennedyn rokotekielteisyys on tuonut hänelle paljon arvostelua tiedeyhteisöstä ja terveysviranomaisilta, jotka ovat kutsuneet Kennedyn julkaisuja disinformaatioksi. Aiemmin yleistä arvonantoa nauttinut Kennedy on alettu mieltää salaliittoteoreetikoksi, ja häntä on lakattu kuuntelemasta.
Muut terveyskysymykset.
Kennedy on puhunut puhtaan ja terveellisen ravinnon puolesta, ja hän vastustaa roskaruokaa ja elintarvikkeiden lisäaineita. Hän haluaa kieltää fluorin sekoittamisen juomaveteen.
Kennedy on syyttänyt mielialalääkkeitä kuten Prozacia joukkoampumisten yleistymisestä Yhdysvalloissa ja väittää demokraattisen puolueen saavan suuria rahasummia lääketeollisuudelta. Covid-virusta Kennedy on kutsunut bioaseeksi.
Salaliittoteoriat.
Kennedy on väittänyt, että vuoden 2004 presidentinvaalit olivat epärehelliset, ja että CIA salamurhasi hänen isänsä ja setänsä. Hän väittää, että 5G:n tarkoitus on datan kerääminen ja ihmisten kontrollointi, ja että Wi-Fi avaa aivo-veriesteen ja päästää kehon myrkyt aivoihin.
Poliittiset kannat.
Kennedy sanoo haluavansa korjata asiat sellaisiksi, kuin ne olivat hänen nuoruutensa Amerikassa. Kennedyn vaalikampanjassa on korostettu kansalaisvapauksia, hallinnon läpinäkyvyyttä, talouden elvytystä, ympäristönsuojelua sekä kahtiajakautuneiden amerikkalaisten yhdistämistä. Kennedy on vastustanut Covid-rajoituksia sekä niihin liittyvää joukkovalvontaa ja yksityisyyden rajoittamista. Kennedy pitää sananvapautta kaikkien muiden oikeuksien ja vapauksien perustana ja haluaa lakkauttaa suurten teknologiayritysten harjoittaman sensuurin.
Kennedyn poliittiset kannat poikkeavat monelta osin demokraattien yleisistä kannoista. Kennedy haluaisi esimerkiksi sulkea Meksikon ja Yhdysvaltain rajan siirtolaisuudelta. Kennedy vastustaa Yhdysvaltojen valtionvelan kasvattamista, rahan ylenpalttista painamista ja inflaatiota sekä rahan lainaamista Kiinalta ja Japanilta.
Kennedy on kehottanut Yhdysvaltojen hallitusta näkemään Venäjän ja Ukrainan sodan venäläisten näkökulmasta ja syyttänyt demokraattipresidentti Bideniä sodanlietsonnasta ja aggressiivisesta ulkopolitiikasta sekä halusta vaihtaa valta Venäjällä. Vaikka Kennedy onkin Ukrainan puolella sodassa Venäjää vastaan, hän on kyseenalaistanut Ukrainan-avun olevan Yhdysvaltojen kansallisten etujen mukaista, koska se voi lähentää Venäjää Kiinan kanssa. Kennedyn mukaan Yhdysvaltojen pitäisi ehdottaa amerikkalaisjoukkojen ja ydinohjusten siirtoa pois Venäjän rajoilta vastineeksi Venäjän vetäytymiselle Ukrainasta. Kennedy myös kotiuttaisi amerikkalaisjoukkoja maailmalta ja lopettaisi Yhdysvaltojen käymät sijaissodat, pommitusretket, salaiset operaatiot, vallankaappaukset ja puolisotilaallisten joukkojen käytön.
Kennedy on varoitellut ”yhtiöfeodalismista”, joka tekee lapsista kulutushyödykkeitä ja vahingoittaa ihmisiä kemikaaleilla ja lääkkeillä. Kennedyn mukaan Wall Street, lääketeollisuus, teknologiayritykset ja muut kontrolloivat Yhdysvaltojen hallintovirastoja. Kennedy haluaa tehdä hallinnosta läpinäkyvää vahvistamalla pilliinpuhaltajien asemaa asettamalla korruptoituneet virkamiehet syytteeseen ja vähentämällä lobbarien valtaa.
Kennedy kannattaa kestävää maataloutta, puhdasta energiaa ja luonnon suojelemista kaivostoiminnalta, metsäteollisuudelta, öljynporaukselta ja asutuksen leviämiseltä.
Yksityiselämä.
Perhe-elämä.
Kennedy oli vuosina 1982–1994 naimisissa Emily Ruth Blackin kanssa ja sai hänen kanssaan kaksi lasta. Pian avioeron jälkeen Kennedy meni naimisiin Mary Richardsonin kanssa ja sai hänen kanssaan neljä lasta. Pari erosi vuonna 2010. Kennedyn kolmas vaimo on näyttelijä Cheryl Hines vuodesta 2014 lähtien. Heillä ei ole yhteisiä lapsia.
Terveys.
Kennedy sai nuoruudessaan hepatiitti C -tartunnan suonensisäisestä huumeiden käytöstä. 
Kennedyn epätavallinen puheääni johtuu harvinaisesta neurologisesta sairaudesta nimeltä spasmodinen dysfonia. Siinä kurkunpään lihakset kouristelevat tahattomasti ja työntävät äänihuulet lähemmäksi toisiaan, mikä saa aikaan jännittyneen tai tukahdutetun äänen. Kennedy havaitsi ongelman ensimmäisen kerran 42-vuotiaana vuonna 1996.
Kennedy on kärsinyt vuosikymmenten ajan eteisvärinästä, jonka vuoksi hän on ollut sairaalahoidossa ainakin neljä kertaa.
Vuonna 2010 Kennedy kärsi muistivaikeuksista ja muista kognitiivisista ongelmista. Hänen epäiltiin sairastuneen aivokasvaimeen, mutta aivokuvissa havaitun poikkeaman aiheuttajaksi paljastui lopulta loinen, joka Kennedyn mukaan oli syönyt osan hänen aivoistaan ja kuollut. Sanalllisen kuvauksen perusteella eräät lääkärit arvelivat, että kyseessä oli sian heisimadon toukka. Tartunta oli mahdolliseesti peräisin Kennedyn matkalta Etelä-Aasiassa. 
Kennedyllä diagnosoitiin 2010-luvun alussa myös elohopeamyrkytys, joka oli seurausta saastuneen kalan syönnistä. Hän kertoi tuolloin kärsivänsä muistivaikeuksista, mutta kertoi vuonna 2024 parantuneensa niistä.